
Text rozhodnutia
Súd: Krajský súd Trenčín Spisová značka: 15Sa/35/2017 Identifikačné číslo súdneho spisu: 3017200331 Dátum vydania rozhodnutia: 16. 08. 2018 Meno a priezvisko sudcu, VSÚ: JUDr. Milan Straka ECLI: ECLI:SK:KSTN:2018:3017200331.2 ROZSUDOK V MENE SLOVENSKEJ REPUBLIKY Krajský súd v Trenčíne v konaní pred sudcom JUDr. Milanom Strakom v právnej veci žalobcu: L. V., bytom K nemocnici XX/XX, V. nad V., proti žalovanej: Sociálna poisťovňa, zastúpená Generálnym riaditeľom Sociálnej poisťovne, so sídlom Ul. 29 augusta č. 8-10, Bratislava, o preskúmanie zákonnosti rozhodnutia č. 800 301 7154 0 zo dňa 13. júla 2017, takto r o z h o d o l : Žaloba sa z a m i e t a . Žalovanej sa náhrada trov konania nepriznáva. o d ô v o d n e n i e : 1. Krajskému súdu v Trenčíne bola podaná žaloba proti rozhodnutiu Generálneho riaditeľa Sociálnej poisťovne č. 800 301 7154 0 zo dňa 13. júla 2017, ktorým bolo potvrdené rozhodnutie Sociálnej poisťovne, ústredie č. 800 301 7154 0 zo dňa 22. marca 2017 vo veci zamietnutia žiadosti o invalidný dôchodok podľa § 70, § 71 zákona č. 461/2003 Z.z. o sociálnom poistení v znení neskorších zákonov (ďalej len zákona o sociálnom poistení). 2. Žalobca s napadnutým rozhodnutím žalovanej v celom rozsahu nesúhlasil. V žalobe uviedol, že nesúhlasí s postupom lekára na posudkovej komisii v Trenčíne, jeho vyjadrovaním - pýtal sa, ako to robí, že mu odborní lekári píšu také správy, že klame, žalovaná neakceptuje odborné lekárske správy. Z uvedeného dôvodu žiada o znovu posúdenie odborných lekárskych správ. 3. Krajský súd v Trenčíne ako orgán, v ktorého právomoci je preskúmanie zákonnosti napádaného rozhodnutia, ako súd vecne a miestne príslušný na konanie preskúmal napadnuté rozhodnutie a postup správneho orgánu s prihliadnutím na dôvody uvedené v žalobe. Po zistení, že žaloba bola podaná oprávnenou fyzickou osobou v zákonnej lehote proti rozhodnutiu, ktoré môže byť predmetom súdneho prieskumu, súd po oboznámení sa s vyjadreniami účastníkov konania, ako aj s obsahom administratívneho spisu dospel jednoznačne k záveru, že žalobu je potrebné zamietnuť. 4. Predmetom súdneho prieskumu je rozhodnutie žalovanej č. 800 301 7154 0 zo dňa 13. júla 2017, ktorým bolo potvrdené rozhodnutie Sociálnej poisťovne, ústredie č. 800 301 7154 0 zo dňa 22. marca 2017 vo veci zamietnutia žiadosti o invalidný dôchodok podľa § 70 a § 71 zákona o sociálnom poistení. 5. Žalovaná vo vyjadrení zo dňa 09.01.2018 k podanej žalobe uviedla, že na základe žiadosti žalobcu o priznanie invalidného dôchodku zo dňa 07. marca 2017 žalovaná rozhodnutím č. 800 301 7154 0 zo dňa 22. marca 2017 podľa § 70 a § 71 zákona o sociálnom poistení zamietla žalobcovi žiadosť o invalidný dôchodok. V odôvodnení uviedla, že podľa posudku posudkového lekára sociálneho poistenia pobočky Sociálnej poisťovne Topoľčany zo dňa 07. marca 2017 žalobca nie je invalidný, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. 6. Žalovaná ďalej uviedla, že na základe podaného odvolania bol zdravotný stav žalobcu posúdený posudkovým lekárom sociálneho poistenia dňa 12. mája 2017, ktorý stanovil za rozhodujúce zdravotné postihnutie zmiešanú poruchu osobnosti pri syndróme závislosti od alkoholu podľa kap. V, položka 5., písm. a) prílohy s mierou poklesu 30% z rozmedzia od 20 do 35%, za ostatné postihnutia zvýšenie percentuálnej miery o 5% na celkových 35%. Ochorenia sú ľahšieho až stredného stupňa. 7. Druhostupňový posudkový lekár po lekárskom vyšetrení žalobcu a zhodnotení všetkých lekárskych nálezov založených v zdravotnej dokumentácii dňa 25. mája 2017 zotrval na pôvodnom posúdení, že rozhodujúcim zdravotným postihnutím u žalobcu je - Porucha osobnosti pri syndróme závislosti od alkoholu podľa kap. V, položka 5., písm. a) prílohy. Skutkový stav bol objektívne zistený, nie sú diskrepancie medzi závermi odborných vyšetrení a posúdením, nejedná sa o závažný stav, preto nie je dôvodná horná hranica zákonom stanoveného rozmedzia. Z uvedených dôvodov určil mieru poklesu aj naďalej 35%. 8. Podľa § 70 ods. 1 zákona č. 461/2003 Z. z. o sociálnom poistení poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. 9. Podľa § 71 ods. 1 zákona poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. 10. Podľa § 71 ods. 3 zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. 11. Podľa § 71 ods. 4 zákona pokles schopnosti vykonávať zárobkovú činnosť sa posudzuje na základe a. lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b. komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. 12. Podľa § 71 ods. 5 zákona miera poklesu schopnosti vykonávať zárobkovú činnosť je uvedená v prílohe č. 4. 13. Podľa § 71 ods. 6 zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. 14. Podľa § 71 ods. 7 zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. 15. Podľa § 71 ods. 8 zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. 16. Podľa § 199 ods. 1 písm. a) zákona č. 162/2015 Z.z. Správny súdny poriadok (ďalej len ,,SSP“) Sociálnymi vecami sa na účely tohto zákona rozumie rozhodovanie Sociálnej poisťovne. 17. Podľa § 199 ods. 2 SSP v konaní podľa tejto hlavy správny súd zohľadňuje špecifické potreby vychádzajúce zo zdravotného stavu a sociálneho postavenia účastníka konania - fyzickej osoby a poskytuje jej poučenie o jej procesných právach a povinnostiach. 18. Podľa § 199 ods. 3 SSP ak nie je v tejto hlave ustanovené inak, použijú sa na konanie v sociálnych veciach ustanovenia o konaní o všeobecnej správnej žalobe. 19. Správny súd z administratívneho spisu zistil, že žalobca požiadal o invalidný dôchodok dňa 07. marca 2017. Sociálna poisťovňa rozhodnutím č. 800 301 7154 0 zo dňa 07. marca 2017 zamietla žiadosť žalobcu o invalidný dôchodok. Po podanom odvolaní zo strany žalobcu bol jeho zdravotný stav opätovne preskúmaný v dňoch 12. mája 2017 a 25. mája 2017 s rovnakými posudkovými závermi ako v posudku zo dňa 07. marca 2017. Na ich základe Generálny riaditeľ sociálnej poisťovne podané odvolanie zamietol a prvostupňové rozhodnutie Sociálnej poisťovne - ústredie zo dňa 23. marca 2017 potvrdil stotožniac sa so skutkovou a právnou argumentáciou prvostupňového správneho orgánu. 20. Vzhľadom na uvedené súd žalobou napadnuté rozhodnutie považuje za zákonné. Príslušné posudkové komisie dostatočne posúdili zdravotný stav žalobcu, podané posudky sú komplexné, po medicínskej stránke riadne a logicky zdôvodnené. Posudkoví lekári zohľadnili všetky žalobcom udávané zdravotné ťažkosti a odborné lekárske správy. Pochybnosti o tom, že zdravotný stav nebol v konaní správne posúdený, sú nedôvodné, skutkové okolnosti týkajúce sa zdravotného poškodenia boli dostatočne ozrejmené príslušnými posudkovými lekármi sociálneho poistenia, sú dostatočne podložené odbornými vyšetreniami, sú bez nejasností a vnútorných rozporov a vo svojich záveroch sa zhodujú preto nebol daný dôvod na ďalšie dokazovanie. 21. Vzhľadom na vyššie uvedené správny súd žalobu ako nedôvodnú zamietol. Žalobca môže kedykoľvek opätovne podať žiadosť o invalidný dôchodok na príslušnej pobočke Sociálnej poisťovne. 22. Žalovanej, ktorá bola v konaní pred správnym súdom úspešná, nebola náhrada trov konania priznaná, nakoľko si náhradu neuplatnila. Poučenie: Proti tomuto rozsudku možno podať na Krajský súd v Trenčíne kasačnú sťažnosť v lehote jedného mesiaca odo dňa jeho doručenia. Zmeškanie lehoty nemožno odpustiť. V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body") a návrh výroku rozhodnutia (sťažnostný návrh). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa musia byť spísané advokátom. To neplatí, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, ak ide o konania o správnej žalobe podľa § 6 ods. 2 písm. c) a d) SSP alebo ak je žalovaným Centrum právnej pomoci.

Zdroj: KAUZIS.SK – https://www.kauzis.sk/judikatura/r/ECLI:SK:KSTN:2018:3017200331.2 (dáta aktuálne k 11. 11. 2026). Záväzné je znenie zverejnené súdom.




